Resumé af bestyrelsesmøde – 10. marts 2026
Bestyrelsen i Dyrup-Sanderum Antenneforening afholdt møde tirsdag den 10. marts 2026.
Bestyrelsen konstituerede sig efter generalforsamlingen, hvor alle medlemmer blev genvalgt.
Henrik Lindholm fortsætter som formand, Kent B. Hansen som næstformand og Søren Kvist som kasserer.
Der blev orienteret om en række aktuelle forhold i foreningen. Blandt andet er kontrakten med YouSee underskrevet, og der arbejdes videre med forberedelse til et kommende møde med Copydan i april. Sekretariatet arbejder på en ny introduktionsbrochure til potentielle medlemmer samt opdatering af foreningens hjemmeside.
På økonomiområdet er foreningens forsikringer blevet gennemgået og justeret, hvilket giver en årlig besparelse på ca. 17.700 kr. Samtidig fortsætter arbejdet med oprydning og optimering i regnskabssystemet.
På den tekniske side arbejdes der fortsat med justeringer efter installation af nyt centraludstyr i hovedstationen samt test af nye løsninger til forbedring af WiFi-dækning hos medlemmerne. Der opleves fortsat en del supporthenvendelser vedrørende streamingtjenester og YouSee-login, og dialogen med YouSee er derfor intensiveret.
Bestyrelsen vedtog desuden forretningsordenen for 2026, hvor det blandt andet tilstræbes at udsende et nyhedsbrev cirka én gang om måneden.
Endelig besluttede bestyrelsen at melde foreningen ind i A2012, et samarbejdsforum for antenneforeninger, som giver mulighed for erfaringsudveksling og fælles videndeling.
Næste bestyrelsesmøde afholdes den 14. april 2026.
